text: Advarsel mod falske hjemmehjælpere
  01 august 2014 kl. 05.23
  Sønderborg Kommune har udsendt en advarsel mod falske hjemmehjælpere efter to episoder på det seneste.
  I de to sager er to mystiske personer dukket op og har sagt, at de er hjemmehjælpere og kommer for at gøre ekstra rent. Men de to falske hjemmehjælpere har i begge tilfælde banket på, hos borgere der ikke får hjælp af kommunen til rengøring.
  Der er ikke meldt noget stjålet ved de to episoder, men på grund af tidligere lignende sager er advarslen blevet udsendt.
  Sønderborg Kommune opfordrer til, at man ved sådanne besøg spørger efter navn og bevis på, hvem vedkommende er.
  